ทองแพง...ก็แต่งได้
โดย...สวลี ตันกุลรัตน์
3 ธ.ค. 2552

โดย...สวลี ตันกุลรัตน์
พอเข้าหน้าหนาว (ที่อากาศหนาวอยู่แค่ไม่กี่วัน) ดูเหมือนจะเป็นฤกษ์งามยามดีสำหรับการเริ่มต้นชีวิตคู่ แต่ก็อย่างที่รู้ๆ กันว่า การจัดงานแต่งงานไม่ใช่เรื่องง่ายๆ เพราะนอกจากจะต้องเตรียมงานกันเป็นปีแล้ว ยังเป็นงานที่ใช้เงินเป็นหมื่นเป็นแสน
และยิ่งมาเจอราคาทองคำ ที่ "ว่าที่เจ้าบ่าว" จะต้องจัดหามาเป็น "ของหมั้น" ตามประเพณี พุ่งไม่หยุดเข้าไปอีก
ว่าแล้วก็นึกสนุกโทรศัพท์ไปถามแม่ (แบบทีเล่นทีจริง) ว่า "ถ้าผู้ชายจะมาขอ แม่เรียกสินสอดเท่าไร" แต่เจอคำตอบ ของแม่ถึงกับหงายหลัง เพราะแม่ตอบแบบไม่ต้องคิดนานว่า เงิน 2 แสนบาท ทองอีก 10 บาท
สงสัยว่า งานนี้มีหวังได้ "ขึ้นคาน" แน่ๆ เพราะราคาขายทองรูปพรรณตอนนี้ (วันที่ 14 พ.ย. 2552 ประกาศเมื่อเวลา 10.27 น.) ก็ปาเข้าไป 17,900 บาท เข้าไปแล้ว แล้ว ผู้ชายที่ไหนจะมาขอละเนี่ย
แถมยังไม่มีทีท่าว่า ราคาจะปรับลดลงง่ายๆ โดยเฉพาะในช่วงสั้นๆ 3-4 เดือน นับจากนี้
"ว่าที่เจ้าบ่าว" คนไหนที่จะแต่งงานภายในเดือนมี.ค. ปีหน้า บอกได้เลยว่า ไม่ต้องรอลุ้นว่าราคาทองจะปรับลดลง เพราะนักวิเคราะห์ยังเชื่อกันว่า จนถึงไตรมาสแรกปี 2553 ราคาทองคำจะยังคงมุ่งหน้าขึ้นสู่ที่สูง แต่อาจจะมีบ้างที่ขยับลงบ้างระหว่างทาง จากการทำกำไรระยะสั้นของนักลงทุน
แต่หากระยะยาวกว่านั้นยังไม่มีใครกล้า "ฟันธง" ว่า ราคาทองคำจะยังไปต่อได้หรือไม่ เพราะต้องรอดูว่า เศรษฐกิจสหรัฐและค่าเงินเหรียญสหรัฐจะเป็นอย่างไรในเวลานั้น
ศุภกร สุนทรกิจ รองกรรมการ ผู้จัดการ บริษัทหลักทรัพย์จัดการกองทุน (บลจ.) เอ็มเอฟซี บอกว่า ปัจจัยพื้นฐานของทองคำยังอยู่ในทิศทางขาขึ้น เพราะทั้งการอ่อนค่าของค่าเงินเหรียญสหรัฐ ทำให้หลายๆ ประเทศลด และการทยอยลดการถือครองเงิน
เมื่อเป็นแบบนี้เลยต้องพยายามหาวิธี ที่จะมาช่วยแบ่งเบาภาระ "ว่าที่เจ้าบ่าว" ทั้งหลาย ที่อาจจะกำลังมีปัญหาหนักอกแบบเดียวกัน
"ว่าที่เจ้าบ่าว" ที่คิดว่าจะเก็บเป็นเงินออมเอาไว้ก่อน พอใกล้ๆ จะถึงวันแต่งงานแล้วค่อยเบิกเงินออกมาซื้อทีเดียวเลย รับรองได้เลยว่า เงินที่ออมเอาไว้จะโตไม่ทันการเพิ่มขึ้นของราคาทองคำแน่ๆ โดยเฉพาะคนที่เลือกเก็บเงินไว้ในบัญชีเงินฝาก และเมื่อถึงตอนนั้นเงินที่ออมไว้อาจจะซื้อทองได้ไม่ครบตามที่ตั้งใจ
เพราะฉะนั้นควรจะซื้อเป็นทองคำเก็บเอาไว้เลยจะดีกว่า (แต่ต้องให้แน่ใจว่า เก็บเอาไว้ในที่ที่ปลอดภัยมากพอ)
วิธีที่จะแนะนำสำหรับ "ว่าที่เจ้าบ่าว" คือ การทยอยซื้อทองคำเก็บ ตามหลักการซื้อเฉลี่ย (Dollar Cost Averaging) แบบเดียวกับการซื้อหุ้นหรือกองทุนรวม โดยเฉพาะคนที่ยังพอมีเวลาสัก 1-2 ปี
การซื้อเฉลี่ยอาจจะกำหนดวันที่จะซื้อและจำนวนที่จะซื้อในแต่ละเดือนเอาไว้ให้ชัดเจน เช่น จะซื้อทุกวันที่ 1 ของทุกเดือน เดือนละ 1 บาททองคำ หรือซื้อเดือนละ 2 ครั้ง ครั้งละ 2 สลึง โดยอาจจะเลือก ซื้อเป็นทองคำแท่งเก็บเอาไว้ก่อน แล้วเมื่อครบตามจำนวนจึงเปลี่ยนเป็นทองรูปพรรณ หรือจะใช้เป็นทองแท่งเลยก็ได้ (แต่อาจ จะดูไม่อลังการเท่ากับทองรูปพรรณ)
เพราะแม้ว่าราคาทองคำจะอยู่ใน ทิศทางขาขึ้น แต่ระหว่างนั้นย่อมจะต้อง มีตกๆ หล่นๆ ลงมาบ้าง ตามความผันผวนของราคาทองคำ ทำให้ "ว่าที่เจ้าบ่าว" อาจจะซื้อทองคำได้ในราคาถูกบ้างแพงบ้างถัวเฉลี่ยกันไป
อย่างไรก็ตาม ราคาทองที่ซื้อได้อาจจะไม่ใช่ราคาที่ถูกที่สุด แต่มั่นใจได้ว่า จะไม่ใช่ราคาที่แพงที่สุดด้วยเช่นกัน ซึ่งจะเหมาะกับ "ว่าที่เจ้าบ่าว" ที่กระเป๋าไม่หนามากนักและไม่มีเงินก้อนที่จะซื้อทองได้ครบภายในครั้งเดียว
นอกจากจะซื้อเป็นทองรูปพรรณ หรือทองคำเก็บไว้แล้ว บุญเลิศ สิริภัทรวณิช ประธานเจ้าหน้าที่บริหาร บริษัท ออสสิริส และบริษัท ที.ซี.ออสสิริส ฟิวเจอร์ส บอกว่า ภายในสิ้นเดือนนี้จะเปิดให้บริการ "ออมทอง" เพื่อให้คนเงินน้อยก็สามารถซื้อทองคำได้
"เหมือนการนำสภาพคล่องส่วนเกินมาหยอดกระปุกเพื่อซื้อทองเก็บไปเรื่อยๆ ครั้งละไม่กี่พันบาทก็ได้ จากนั้นเมื่อเก็บเงินจนครบจำนวนพอที่จะซื้อทองคำได้แล้ว บริษัทจะนำเงินไปซื้อทองในราคาเฉลี่ยให้ หรือ จะใช้ทางเลือกอื่นๆ ก็ได้ ซึ่งรายละเอียด ของการออมทองจะออกมาในปลายเดือน พ.ย.นี้" บุญเลิศ กล่าว
อุมาพันธ์ เจริญยิ่ง ผู้อำนวยการ ฝ่ายวางแผนการเงินส่วนบุคคล สายงานธุรกิจลูกค้าบุคคลและเครือข่ายบริการ ธนาคารกสิกรไทย แนะนำว่า "อาจจะ เข้าไปซื้อช่วงที่ราคาตก ไม่ได้รอซื้อใน ครั้งเดียว จะช่วยถัวเฉลี่ยต้นทุนได้"
กองทุนทองคำ ช่วยได้ สำหรับ "ว่าที่เจ้าบ่าว" ที่ไม่อยากจะยุ่งยากเดินไปร้านทองไปซื้อทอง และไม่อยากจะเก็บเป็นทองคำ เพราะเป็นห่วงเรื่องความปลอดภัย ก็อาจจะเปลี่ยนจากการซื้อทองมาเป็นซื้อ "กองทุนทองคำ" แทนก็ได้
เพราะกองทุนทองคำที่มีขายอยู่ 7 กองทุนในปัจจุบัน จะนำเงินไปลงทุนกองทุนอีทีเอฟทองคำในต่างประเทศอีกต่อหนึ่ง ขณะที่กองทุนอีทีเอฟทองคำก็จะนำเงินไปซื้อทองคำแท่งมาเก็บไว้ ทำให้มูลค่าหน่วยลงทุน หรือเงินลงทุนของ "ว่าที่เจ้าบ่าว" จะเติบโตขึ้นไปเหมือนกับการซื้อทองคำจริงๆ มาเก็บไว้
แอสเซท พลัส โกลด์ (ASP-GOLD) บลจ.แอสเซทพลัส
เค โกลด์ (K-GOLD) บลจ.กสิกรไทย
เอ็มเอฟซี อินเตอร์เนชั่นแนล โกลด์ ฟันด์ (I-GOLD) บลจ.เอ็มเอฟซี
ทิสโก้ โกลด์ ฟันด์ (TGOLD) บลจ.ทิสโก้
ฟิลลิป ทองคำ (PGOLD) บลจ.ฟิลลิป
ทหารไทย โกลด์ ฟันด์ (TMBGOLD) บลจ.ทหารไทย
อยุธยา โกลด์ (AYFGOLD) บลจ.อยุธยา
เพราะฉะนั้นจึงสบายใจได้ว่า พอ ถึงวันที่ต้องการนำเงินออกไปซื้อ "ทองหมั้น" ก็จะได้ทองคำครบตามจำนวนที่ตั้งใจไว้ ไม่ว่าในวันนั้นราคาทองคำจะขึ้น (หรือลง) ไปกี่บาท
แต่ที่พิเศษกว่านั้น คือ กองทุนทองคำบางกองทุนเติบโตได้มากกว่าราคาทองคำในประเทศ เพราะมีการป้องกันความเสี่ยงอัตราแลกเปลี่ยน ได้แก่ แอสเซท พลัส โกลด์, เค โกลด์, เอ็มเอฟซี อินเตอร์เนชั่นแนล โกลด์ ฟันด์, ทิสโก้ โกลด์ ฟันด์ และ ฟิลลิป ทองคำ
เพราะในช่วงที่ค่าเงินเหรียญสหรัฐอยู่ในทิศทางอ่อนค่าแปลว่าค่าเงินบาทจะแข็งค่าขึ้นเมื่อเทียบกับค่าเงินเหรียญสหรัฐ ทำให้เราสามารถซื้อทองคำที่ต้องนำเข้ามาจากต่างประเทศได้ถูกกว่าคนในสหรัฐอเมริกา เพราะฉะนั้นราคาทองคำในประเทศจึง ปรับขึ้นน้อยกว่าราคาทองในต่างประเทศ
แต่หากเป็นกองทุนทองคำที่มีการป้องกันความเสี่ยงอัตราแลกเปลี่ยน จะเหมือนกับเราซื้อทองคำในสกุลเงินเหรียญสหรัฐ ทำให้ได้ราคาดีกว่าการซื้อกองทุนทองคำที่ไม่ป้องกันความเสี่ยงอัตราแลกเปลี่ยนและซื้อทองคำในประเทศ
นอกจากนี้ การซื้อกองทุนทองคำยังสามารถใช้หลักการซื้อเฉลี่ยได้เช่นเดียวกัน แถมยังซื้อง่าย ใช้เงินครั้งละไม่ต้องมาก เพียงแค่นั่งอยู่หน้าจอคอมพิวเตอร์ก็สามารถทำได้แล้ว เพราะตอนนี้ บลจ.แทบทุกแห่ง มีบริการซื้อขายหน่วยลงทุนทางอินเทอร์เน็ต โดยชำระเงินค่าซื้อหน่วยลงทุนด้วยการ ตัดบัญชีเงินฝาก หรือจะตั้งโปรแกรม ซื้ออัตโนมัติก็สามารถทำได้
พอได้จำนวนเงินตามที่ต้องการแล้ว "ว่าที่เจ้าบ่าว" อาจจะไถ่ถอนหน่วยลงทุนแล้วนำไปซื้อทอง แต่หากเป็นกองทุน เอ็มเอฟซี อินเตอร์เนชั่นแนล โกลด์ ฟันด์ สามารถนำไปแลกเป็นทองคำแท่ง กับ บริษัท ออสสิริส ก็ได้
โกลด์ ฟิวเจอร์ ล็อก ราคาทอง "ว่าที่เจ้าบ่าว" ที่เป็นนักลงทุนอยู่แล้ว น่าจะรู้จัก "โกลด์ ฟิวเจอร์ส" ที่เป็นเหมือนการซื้อขายทองคำล่วงหน้า โดยสามารถใช้โกลด์ ฟิวเจอร์ส มาล็อกราคาทองคำที่ต้องการจะซื้อเอาไว้ก่อนก็ได้
ภาคภูมิ ภาคย์วิศาล กรรมการผู้จัดการ บริษัท โกลเบล็ก โฮลดิ้ง แมนเนจเม้นท์ แนะนำ "ว่าที่เจ้าบ่าว" ว่า หากวันนี้ยังมีเงินไม่มาก และกลัวว่าราคาทองคำจะปรับเพิ่มขึ้น ก็เข้ามาซื้อ (long) โกลด์ ฟิวเจอร์ส เอาไว้ เพราะใช้เงินวางเป็นหลักประกันแค่ประมาณ 10% ของราคาทองคำ
แต่โกลด์ ฟิวเจอร์ส เป็นสัญญาระยะสั้น มีอายุมากที่สุดแค่ 6 เดือน หรือหากจะต่ออายุสัญญาออกไปก็ได้ แต่จะมีต้นทุนเพิ่มขึ้น
เพราะฉะนั้นภาคภูมิ จึงแนะนำว่า ในระยะ 1-2 ปี ที่อยู่ในช่วงเตรียมตัวแต่งงานจะเก็บเงินเอาไว้ก่อน แล้วใกล้ๆ จึงมา ล็อกราคาด้วย โกลด์ ฟิวเจอร์ส ซึ่งจะเหมาะมากสำหรับคนที่กำลังจะแต่งงาน ในช่วงเดือนก.พ.–มี.ค. ปีหน้า เพราะเชื่อว่าราคาจะปรับเพิ่มขึ้นและอาจจะไปอยู่แถวๆ บาทละ 18,500 บาท
อย่างไรก็ตาม โกลด์ ฟิวเจอร์ส ที่มีขนาดสัญญาเทียบเท่าทองคำน้ำหนัก 50 บาท อาจจะมากเกินไป (ถ้ามีปัญญาหมั้นสาวด้วยทองคำ 50 บาท ก็คงไม่ต้องมา นั่งปวดหัวกับราคาทองคำแล้วล่ะ) แต่เหมือนว่า บริษัท ตลาดอนุพันธ์ (ประเทศไทย) จะรู้ใจ จึงเปิดให้มีการซื้อขายโกลด์ ฟิวเจอร์ส แบบมินิ สัญญาละ 10 บาททองคำ ตั้งแต่วันที่ 8 ก.พ. 2553
ปกติแล้วโกลด์ ฟิวเจอร์ส จะคิดกำไรขาดทุนกันเป็นเงินสด ไม่ต้องส่งมอบทองคำกัน แต่ตอนนี้ บริษัท โกลเบล็ก โฮลดิ้ง แมนเนจเม้นท์ เขามีบริการแปลงสัญญา Long Gold Futures เป็นทองคำแท่ง โดยลูกค้าจะได้ทองคำแท่ง 96.5 ยี่ห้อ GBX
พร้อมกับต้องชำระเงินส่วนที่เหลือ บวกกับค่าธรรมเนียมในการแปลงสัญญาตามอัตราที่บริษัทกำหนดไว้ และบริษัทจะส่งมอบทองคำแท่งให้ภายใน 5 วันทำการ แต่ในช่วงปลายปีแบบนี้ โกลเบล็ก จัดโปรโมชันยกเว้นค่าธรรม เนียมในการแปลงสัญญาให้กับคนที่ถือสัญญาจนถึงวันสุดท้ายภายในเดือนธ.ค. 2552
แต่ถ้าไปถาม บุญเลิศ ที่แม้จะนั่งตำแหน่งประธานเจ้าหน้าที่บริหาร บริษัท ที.ซี.ออสสิริส ฟิวเจอร์ส บอกว่า โกลด์ ฟิวเจอร์ส อาจจะยังไม่ใช่เครื่องมือที่เหมาะสมนักกับวัตถุประสงค์นี้ เพราะ การซื้อขายโกลด์ ฟิวเจอร์ส มีต้นทุน และเหมาะสำหรับการลงทุนมากกว่า
เนื้อหาสำคัญกว่ารูปแบบ บุญเลิศ ยอมรับว่า หนุ่มสาวสมัยนี้ ให้ความสำคัญกับ "ทองหมั้น" น้อยลง ตามวิถีชีวิตและวิธีที่เปลี่ยนไป และเครื่องประดับทองอาจจะไม่เหมาะกับชุดแต่งงานแบบสากล ทำให้คู่แต่งงานเลือกใช้เครื่องเพชรมากขึ้น
"คนไทยอย่างไรก็ต้องซื้อทองเป็นของหมั้น เพื่ออนุรักษ์วัฒนธรรมที่ดีงาม เพราะการให้ทองคำมีนัยในเชิงวัฒนธรรม เวลาให้เงินเดี๋ยวเดียวก็ใช้หมด แต่ถ้าเป็นทองคำจะเป็นสินทรัพย์ที่เก็บเอาไว้ใช้ยามจำเป็นจริงๆ ถ้าไม่อดตายจะไม่ขายกิน เพราะทองคำเป็นเหมือนสัญลักษณ์ที่แสดงถึงความรัก" บุญเลิศ กล่าว
แต่ถ้าจนแล้วจนรอดก็ยังสู้ราคาทองไม่ไหว (แต่หัวใจเรียกร้อง) จะไปขออนุญาตผู้ใหญ่ฝ่ายหญิงขอลดสัดส่วนของ "ทองหมั้น" ลงบ้าง แล้วไปเพิ่ม "ของหมั้น" อย่างอื่นๆ แทน โดยอาจจะใช้เงินสดมากขึ้น สินทรัพย์ประเภทอื่น หรือจะเปลี่ยนเป็นเครื่องเพชร "ผู้ใหญ่" ท่านคงไม่ใจร้ายเกินไป
เพราะ "เนื้อหา" สำคัญกว่า "รูปแบบ" และความรักของคนสองคนก็สำคัญกว่า สินสอดทองหมั้น (จริงๆ นะแม่)